A Bizottság 2001/33/EK irányelve
(2001. május 8.)
a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK tanácsi irányelv egyes mellékleteinek módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [1] és különösen annak 14. cikke c) pontjára,
tekintettel Dánia, Franciaország, Írország, Olaszország, Ausztria, Portugália és az Egyesült Királyság kérésére,
mivel:
(1) Az Egyesült Királyság és Svédország által nyújtott információkból úgy tűnik, hogy - a helyi közigazgatási átszervezéseket követően - a Dendroctonus micans Kugelan és a Leptinotarsa decemlineata Say tekintetében módosítani kell az ezekre nézve védett övezetek jelenlegi leírását.
(2) Dániában a Bemisia tabaci Genn. (európai populációk) és a tomato spotted wilt vírus, Portugáliában a Gonipterus scutellatus Gyll., az Egyesült Királyságban és Írországban a Pissodes spp. (európai), valamint Franciaországban, Olaszországban és Ausztriában az Erwinia amylovora (Burr.) Winsl. et al. elleni védintézkedésekre vonatkozó egyes rendelkezéseket módosítani kell, hogy figyelembe vegyék e szervezetek jelenlegi eloszlását az egyes országokban.
(3) A módosítások összhangban vannak az érintett tagállamok kéréseivel.
(4) Az ebben az irányelvben előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2000/29/EK irányelv I-IV. melléklete az ezen irányelv mellékletével összhangban módosul.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. május 21-ig megfeleljenek. Azokat 2001. május 22-től alkalmazzák. Erről haladéktalanul tájékoztatják a Bizottságot. Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy hivatalos kihirdetésük alkalmával azokhoz ilyen hivatkozást kell fűzni. A hivatkozásra vonatkozó eljárást a tagállamok fogadják el.
A tagállamok haladéktalanul közlik a Bizottsággal nemzeti joguknak azokat az alapvető rendelkezéseit, amelyeket az ezen irányelv által szabályozott területen fogadnak el. A Bizottság tájékoztatja erről a többi tagállamot.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
Ezt az irányelvet 2001. május 22-től kell alkalmazni.
4. cikk
Ennek az irányelvnek a tagállamok a címzettjei.
Kelt Brüsszelben, 2001. május 8-án.